KOMISSION ASETUS (ETY) N:o 2432/86,
annettu 31 päivänä heinäkuuta 1986,
rasva-alan tuonti-, vienti- ja ennakkovahvistustodistusten järjestelmän soveltamista koskevista erityisistä yksityiskohtaisista säännöistä annetun asetuksen (ETY) N:o 2041/75 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(), sellaisena kuin se on viimeksi muutettuna asetuksella (ETY) N:o 1454/86(), ja erityisesti sen 28 artiklan 3 kohdan,
sekä katsoo, että
komission asetuksessa (ETY) N:o 2041/75(), sellaisena kuin se on viimeksi muutettuna asetuksella (ETY) N:o 3818/85(), säädetään muun muassa tuonti- ja vientitodistusten voimassaoloajasta sekä niihin liittyvien vakuuksien määrästä; kolmansien maiden kanssa käytävän oliiviöljykaupan kehityksen sekä sovellettavien maksujen ja tukien määrien huomioon ottamiseksi olisi mukautettava vakuuksien määrät ja yhdenmukaistettava vientitodistusten voimassaoloaika, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2041/75 seuraavasti.
1) Korvataan 6 artikla seuraavasti:
"6 artikla
1. Tuontitodistus, johon ei kuulu maksun ennakkovahvistusta, on voimassa sen tosiasiallisesta myöntämispäivästä sitä seuraavan kolmannen kuukauden loppuun saakka.
2. Tuontitodistus, johon kuuluu maksun ennakkovahvistus, on voimassa sen tosiasiallisesta myöntämispäivästä seuraavan kuukauden loppuun saakka.
3. Vientitodistus on voimassa sen tosiasiallisesta myöntämispäivästä sitä seuraavan neljännen kuukauden loppuun saakka."
2) Korvataan 7 artikla seuraavasti:
"7 artikla
1. Tuontitodistuksiin liittyvien vakuuksien määrät vahvistetaan tapauskohtaisesti seuraavasti:
a) todistukset, joihin ei kuulu maksun ennakkovahvistusta: 2,50 ECUa 100 nettokilogrammalta;
b) todistukset, joihin kuuluu maksun ennakkovahvistus: 10 ECUa 100 nettokilogrammalta.
2. Vientitodistuksiin liittyvien vakuuksien määrät vahvistetaan tapauskohtaisesti seuraavasti:
a) todistukset, joihin ei kuulu tuen ennakkovahvistusta: 1,25 ECUa 100 nettokilogrammalta;
b) todistukset, joihin kuuluu tuen ennakkovahvistus: 10 ECUa 100 nettokilogrammalta."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä heinäkuuta 1986.